PREDKLADACIA SPRÁVA

              Národná rada Slovenskej republiky svojím uznesením č. 1846 z 23. septembra 2005, v znení neskorších aktualizácií, vzala na vedomie návrh vojenského zastúpenia Slovenskej republiky pri orgánoch a vo vojenských štruktúrach NATO a EÚ a podľa čl. 86 písm. k) Ústavy Slovenskej republiky vyslovila súhlas s vyslaním príslušníkov ozbrojených síl Slovenskej republiky do tohto vojenského zastúpenia.

           Cieľom predloženého materiálu je v poradí štvrtá aktualizácia vojenského zastúpenia Slovenskej republiky pri orgánoch a vo vojenských štruktúrach NATO a EÚ a vyslania príslušníkov ozbrojených síl Slovenskej republiky do tohto vojenského zastúpenia (ďalej len „vojenské zastúpenie“). Predmetom aktualizácie je vyslanie príslušníka ozbrojených síl Slovenskej republiky do Centra výnimočnosti vojenského zdravotníctva NATO v Budapešti (ďalej len „MilMED COE“).

          MilMED COE bolo zriadené v októbri 2009 ako medzinárodná vojenská organizácia podľa článku 14 Protokolu o statuse medzinárodných vojenských veliteľstiev zriadených podľa Severoatlantickej zmluvy, podpísaného v Paríži 28. augusta 1952, a to na základe podpisu operačného a funkčného memoranda. Dôvodom participácie ozbrojených síl Slovenskej republiky v MilMED COE je rozvoj spôsobilosti vojenského zdravotníctva  v rámci medzinárodnej spolupráce členských štátov NATO, ako aj uplatnenie princípu reciprocity k obsadenej pozícii maďarskej strany v Centre výnimočnosti pre zneškodňovanie nevybuchnutej munície (EOD COE) v Trenčíne.

           Materiál sa predkladá v súlade s čl. 86 písm. k) Ústavy Slovenskej republiky, na základe ktorého podlieha súhlasu Národnej rady SR každé vyslanie príslušníka ozbrojených síl SR na plnenie úloh mimo územia SR, ak toto vyslanie nepatrí podľa Ústavy Slovenskej republiky do vymedzenej právomoci vlády Slovenskej republiky.

          Uvedeným materiálom sa nezvyšujú tzv. celkové mandátové počty príslušníkov ozbrojených síl Slovenskej republiky vo vojenskom zastúpení mimo územia Slovenskej republiky. Z hľadiska reálnych počtov sa predpokladá navýšenie o jedného príslušníka ozbrojených síl Slovenskej republiky, pričom celkové reálne počty vyslaných príslušníkov ozbrojených síl ozbrojených síl Slovenskej republiky nepresiahnu, vzhľadom na finančné možnosti, počet 86 príslušníkov ozbrojených síl Slovenskej republiky. Výdavky súvisiace s pôsobením príslušníka ozbrojených síl Slovenskej republiky v MilMED COE sú v plnej miere zabezpečené v rámci rozpočtu kapitoly Ministerstva obrany Slovenskej republiky.

 

 

 

 

